Pta-man se lyk naby bakkie gevindDie gebied waar die man se lyk gevind is. Foto: Google Maps Die polisie ondersoek ŉ saak van moord nadat die liggaam van ŉ Pretoria-man Dinsdagaand in ŉ plas bloed in ŉ veld in die weste van die stad gevind is. Konst. Tumisang Moloto, polisiewoordvoerder, het Donderdag gesê ŉ voetganger het omstreeks 20:00 op die man se liggaam in die beboste gebied op die hoek van Rodstraat en Quaggaweg in Proklamasieheuwel afgekom. “Die man het beserings aan sy bolyf opgedoen en sy hande en voete was met ŉ tou vasgebind,” het Moloto gesê. Die man se bakkie, ŉ rooi Isuzu, is ŉ paar meter ver van die toneel gevind. Die polisie kon deur die man se bakkie sy woning in die Itereleng- informele nedersetting in Laudium opspoor. “Volgens inligting wat aan die polisie gegee is, het die man Maandagmiddag sy huis verlaat en nooit teruggekeer nie.” Die Pretoria-Wes-polisie ondersoek ŉ saak van moord. Die motief vir die moord is onbekend. Die polisie versoek enigiemand wat iets verdags in die omgewing gesien het, om die polisie by 086 110 111 te bel.